Nariadenie Komisie (ES) č. 2010/2003
zo 14. novembra 2003,
ktorým sa mení a dopĺňa nariadenie (ES) č. 800/1999 ustanovujúce spoločné podrobné pravidlá uplatňovania vývozných náhrad za poľnohospodárske výrobky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1766/92 z 30. júna 1992 o spoločnej organizácii trhu s obilím1, naposledy zmenené a doplnené nariadením (ES) č. 1104/2003 [1], najmä na jeho článok 13 a zodpovedajúce ustanovenia ostatných predpisov vzťahujúcich sa na spoločnú organizáciu trhu s poľnohospodárskymi výrobkami,
keďže:
(1) Existujúce pravidlá na predfinancovanie so spracovaním ustanovujú systém rovnocennosti pre základné výrobky uskladnené ako voľne ložené a prechodné výrobky uskladnené ako voľne ložené, ktoré sa vyvezú po spracovaní. Rovnocennosť sa môže dosiahnuť pre výrobky, ktoré sa nachádzajú na rôznych miestach; rovnocennosť sa taktiež môže dosiahnuť pre výrobky, ktoré sa nachádzajú na tom istom mieste. Rovnocennosť je zakázaná pre výrobky v niektorých situáciách, ako napr. intervenčné výrobky určené na vývoz. Vo všeobecnosti nie je rovnocennosť povolená v rámci predfinancovania na skladovanie bez toho, aby boli dotknuté osobitné predpisy pre príslušný sektor, ktorými sa zabezpečuje, že niektoré výrobky sa môžu skladovať ako voľne ložené v rovnakom sile alebo v rovnakých skladových priestoroch spolu s inými výrobkami, ktoré majú iný colný štatút. Európsky dvor audítorov vo svojej osobitnej správe č. 1/2003 uvádza, že systém rovnocennosti je zbytočne zložitý a ťažko sa spravuje. Dvor ďalej zistil, že tieto pravidlá sa rôzne uplatňujú v rôznych členských štátoch, a dokonca aj v rôznych regiónoch v rámci rovnakého členského štátu. Je preto účelné odstrániť možnosť rovnocennosti z predfinancovania so spracovaním.
(2) Nariadením Rady (EHS) č. 565/80 zo 4. marca 1980 o preddavkoch na platbu vývozných náhrad pre poľnohospodárske výrobky [2], naposledy zmeneným a doplneným nariadením (ES) č. 444/2003 [3], sa zaviedlo používanie skutočného percenta výťažnosti pre výrobky spracované v rámci opatrení na predfinancovanie. S cieľom zohľadniť rôznorodosť výťažnosti je účelné zaviesť určitú flexibilitu v prípadoch, keď sa deklarovaná výťažnosť ukáže byť vyššou ako skutočná výťažnosť.
(3) S cieľom zabezpečiť účinnejšiu správu uplatňovania preddavkov na platbu vývozných náhrad sa považuje za primerané, aby členské štáty mohli rozhodnúť, že sa musia používať iba elektronické žiadosti.
(4) S cieľom zjednodušiť správny postup platieb vývozných náhrad za malé množstvá by sa pri náhradách do 2400 EUR malo upustiť od požiadavky predloženia dôkazu dovozu v rámci žiadosti o rovnocenné doklady.
(5) S cieľom zjednodušiť správu dokumentácii s malou výškou pokuty by sa mala zvýšiť minimálna čiastka, pri ktorej môžu členské štáty upustiť od opätovného získania.
(6) Nariadenie Komisie (ES) č. 800/1999 [4], naposledy zmenené a doplnené nariadením (ES) č. 444/2003, by sa preto malo príslušne zmeniť a doplniť.
(7) Príslušné riadiace výbory nedoručili svoje stanovisko v lehotách stanovených ich predsedami,
PRIJALA TOTO NARIADENIE:
Článok 1
Nariadenie (ES) č. 800/1999 sa mení a dopĺňa takto:
1. Článok 28 sa mení a dopĺňa takto:
a) z článku 3 sa vypúšťa druhý, tretí a štvrtý pododsek;
b) odseky 4 a 5 sa vypúšťajú.
2. Do článku 35 ods. 1 sa dopĺňa tento pododsek:
"V prípadoch, keď je rozdiel medzi čiastkou, ktorá má byť vyplatená, a čiastkou, ktorá bola vyplatená vopred, spôsobený rozdielom medzi percentom výťažnosti deklarovaným v platobnom vyhlásení a percentom výťažnosti získaným po spracovaní, zvýšenie o 15 % uvedené v druhom pododseku sa však neuplatňuje, ak je rozdiel medzi percentami výťažnosti nižší ako 2 %.
Článok 51 sa neuplatňuje v prípadoch, keď existuje rozdiel medzi deklarovaným percentom výťažnosti a percentom výťažnosti získaným po spracovaní."
3. Článok 49 sa mení a dopĺňa takto:
a) do odseku 1 sa za druhý pododsek vkladá tento pododsek:
"Členské štáty však môžu rozhodnúť, že žiadosti o náhradu sa musia prekladať výlučne jednou z metód uvedených v druhom pododseku.";
b) v písmene a) druhého pododseku odseku 3 sa údaj "1200 EUR" nahrádza údajom "2400 EUR".
4. V článku 51 ods. 9 sa údaj "60 EUR" nahrádza údajom "100 EUR".
5. V článku 52 ods. 3 sa údaj "60 EUR" nahrádza údajom "100 EUR".
Článok 2
Toto nariadenie nadobúda účinnosť siedmy deň od jeho uverejnenia v Úradnom vestníku Európskych spoločenstiev.
Článok 1 ods. 1 sa bude uplatňovať na výrobky, na ktoré sa vzťahuje platobné vyhlásenie prijaté od 1. januára 2004.
Článok 1 ods. 2 sa bude uplatňovať na výrobky, na ktoré sa vzťahuje platobné vyhlásenie prijaté od 1. októbra 2003.
Článok 1 ods. 3, 4 a 5 sa bude uplatňovať na výrobky, na ktoré sa vzťahuje platobné vyhlásenie prijaté od 1. decembra 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. novembra 2003